Na osnovu člana 9. Zakona o federalnim ministarstvima i drugim tijelima federalne uprave (“Službene novine Federacije BiH”, br. 19/03, 38/05, 2/06 i 8/06), odredaba Odluke o usvajanju Programa utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima - za uvezivanje radnog staža“, („Službene novine Federacije BiH”, br. 67/24 i 97/24) i Odluke o izmjenama odluke o usvajanju Programa utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim poduzećima i poduzetnicima - za uvezivanje radnog staža“ V. broj:1919/2024 od 11.12.2024. godine, Federalno ministarstvo energije, rudarstva i industrije o b j a v l j u j e

# PONOVLJENI JAVNI POZIV

# ZA KANDIDOVANJE PROGRAMA UTROŠKA SREDSTAVA UTVRĐENIH U RAZDJELU 17. BUDŽETA FEDERACIJE BOSNE I HERCEGOVINE ZA 2024. GODINU FEDERALNOM MINISTARSTVU ENERGIJE, RUDARSTVA I INDUSTRIJE „TEKUĆI TRANSFERI I DRUGI TEKUĆI RASHODI – SUBVENCIJE PRIVATNIM PREDUZEĆIMA I PODUZETNICIMA - ZA UVEZIVANJE RADNOG STAŽA“

### **I. PREDMET PONOVLJENOG JAVNOG POZIVA**

Predmet Ponovljenog javnog poziva za kandidovanje Programa utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima – za uvezivanje staža“ (u daljem tekstu: Ponovljeni javni poziv), je prikupljanje zahtjeva za odabir korisnika sredstava, u skladu sa Programom utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima - za uvezivanje radnog staža“ (u daljem tekstu: Program).

**II. PRAVO UČEŠĆA/OSNOVNI KRITERIJI**

Pravo učešća po Ponovljenom javnom pozivu imaju privredna društva, koja kumulativno ispunjavaju sljedeće osnovne kriterije:

1. Korisnik sredstava je privredno društvo koje posluje u skladu sa Zakonom o privrednim društvima („Službene novine Federacije BiH“, br. 81/15 i 75/21),
2. Korisnik sredstava je privredno društvo sa sjedištem u Federaciji Bosne i Hercegovine,
3. Korisnik pomoći je privatno preduzeće, odnosno privredno društvo u čijem osnovnom kapitalu je kapital Federacije Bosne i Hercegovine ili bilo kojeg nivoa vlasti u Federaciji BiH zastupljen sa manje od 50% vlasništva,
4. Korisnik sredstava je privredno društvo iz oblasti metalne, elektro i automobilske industrije, industrije građevinskog materijala, drvne, papirne i grafičke industrije, proizvodnje tekstila, kože i obuće, hemijske industrije i industrije gume i plastike, namjenske industrije i sakupljanja otpada i reciklaže materijala, odnosno privredno društvo kome je prema KD BiH 2010 glavna šifra djelatnosti (djelatnost koju pravno lice pretežno obavlja) dodijeljena od nadležnog Zavoda za statistiku, iz područja C-Prerađivačka industrija, izuzev oblasti:

• 10 (Proizvodnja prehrambenih proizvoda);

• 11 (Proizvodnja pića);

• 12 (Proizvodnja duhanskih proizvoda),

i iz područja E-Snabdijevanje vodom; uklanjanje otpadnih voda, upravljanje otpadom te djelatnosti sanacije okoliša, izuzev oblasti:

• 36 (Sakupljanje, pročišćavanje i snabdijevanje vodom);

• 37 (Uklanjanje otpadnih voda);

• 39 (Djelatnosti sanacije okoliša te ostale djelatnosti upravljanja otpadom).

Neprihvatljivi korisnici za dodjelu sredstava su:

* privredna društva kojima je upućen zahtjev, odnosno nalog za povrat dodijeljenih budžetskih sredstava Federalnog ministarstva energije, rudarstva i industrije iz prethodnog perioda za uvezivanje staža radi penzionisanja, a koji do dana podnošenja zahtjeva za dodjelu sredstava po Ponovljenom javnom pozivu nije realizovan;
* radnici koji su do dana podnošenja zahtjeva za dodjelu sredstava, već, po bilo kojem osnovu, penzionisani.

Napomena:

Pravo učešća po ovom Programu imaju i preduzeća u stečaju, ali ne i preduzeća koja su u procesu likvidacije ili koja su već likvidirana.

**III. SVRHA DODJELE SREDSTAVA**

Dodjela sredstava ima prvenstveno za cilj penzionisanje zaposlenika kroz finansiranje dijela neizmirenih obaveza preduzeća za doprinose PIO/MIO, zaposlenicima koji ostvaruju to pravo po bilo kojem osnovu. Na taj način se zbrinjavaju radnici koji ne mogu steći pravo na odlazak u penziju jer im nije uplaćen radni staž.

Raspoloživa sredstva su grant sredstva i dodjeljuju se za izmirenje dugovanja preduzeća za neuplaćene doprinose samo po osnovu PIO/MIO i to za radnike koji će sa stažom osiguranja za koji će biti uplaćen doprinos za PIO/MIO, nakon uplate, ispunjavati uslove za ostvarivanje prava za penzionisanje, po bilo kojem osnovu.

Rezultat provođenja Programa i Ponovljenog javnog poziva je rješavanje socijalnog statusa zaposlenika, kroz penzionisanje.

Dodjela sredstava će se vršiti za izmirenje dugovanja privrednog društva, za neuplaćene doprinose samo po osnovu PIO/MIO za radnike koji su do dana podnošenja zahtjeva za dodjelu sredstava podnijeli zahtjev Federalnom zavodu PIO/MIO za penzionisanje, po bilo kojem osnovu.

**IV. OSTALI KRITERIJI ZA IZBOR KORISNIKA**

Korisnici grant sredstava po Ponovljenom javnom pozivu mogu biti privredna društva koja ispunjavaju osnovne kriterije definisane u tački II. i tački III. Ponovljenog javnog poziva i da zapošljavaju najmanje 5 zaposlenika.

Napomena:

Kriterij o minimalnom broju zaposlenih radnika u privrednom društvu koje aplicira za dodjelu sredstava po Ponovljenom javnom pozivu, ne odnosi se na preduzeća u stečaju.

Zahtjeve koji ispunjavaju osnovne, naprijed navedene kriterije i koji su od strane nadležne Komisije za selekciju, koja vrši pregled pristiglih zahtjeva, proglašeni formalno ispravnim zahtjevima, Komisija za ocjenjivanje vrši bodovanje po obrazcu 1.

Obrazac 1.

|  |  |  |
| --- | --- | --- |
| **KRITERIJI** | **Mogući broj bodova** | **Ostvareni broj bodova** |
| **Broj zaposlenih u preduzeću** | | |
| Broj zaposlenih u preduzeću od 5 do 15 | 2 |  |
| Broj zaposlenih u preduzeću od 16 do 25 | 4 |  |
| Broj zaposlenih u preduzeću od 26 do 30 | 8 |  |
| Broj zaposlenih u preduzeću > 30 | 10 |  |
| **Status preduzeća** | | |
| Preduzeće zbog stečaja treba dodatna sredstva za uplatu PIO za penzionisanje | 6 |  |
| Preduzeće nije u stečaju | 2 |  |
| **Broj radnika koji će se penzionisati** | | |
| Broj penzionisanih <5 | 5 |  |
| Broj penzionisanih od 5 do 8 | 7 |  |
| Broj penzionisanih od 9 do 11 | 9 |  |
| Broj penzionisanih od 12 do 15 | 12 |  |
| Broj penzionisanih od 16 do 20 | 15 |  |
| Broj penzionisanih > 20 | 20 |  |
| **UKUPNO OSTVARENO BODOVA** |  |  |

Za svako privredno društvo koje ispunjava kriterije iz Ponovljenog javnog poziva, odnosno čiji je zahtjev proglašen formalno ispravnim zahtjevom, formira se spisak/baza zaposlenika koji ostvaruju pravo za dodjelu sredstava po Ponovljenom javnom pozivu, koji sadrži ime i prezime zaposlenika, datum sticanja prava na penziju, period za koji se vrši uplata duga i iznos traženih sredstava. Navedeni spisak se formira hronološki, prema datumu sticanja prava na penziju na način da prednost ima zaposlenik sa ranijim datumom sticanja prava na penziju.

Na osnovu ostvarene ocjene po osnovu kriterija iz Ponovljenog javnog poziva (Obrazac 1.), formira se rang lista privrednih društava na osnovu visine dodijeljenih bodova (od najvećeg do najmanjeg), te se na osnovu Programom i Ponovljenim javnim pozivom definisanih kriterija i drugih internih akata (ukoliko postoje) sačinjava Prijedlog odluke o izboru korisnika sa predloženim iznosima novčanih sredstava za dodjelu koji se dostavlja Vladi Federacije Bosne i Hercegovine, na razmatranje i usvajanje.

Napomena:

U slučaju da je ukupan iznos sredstava, svih formalno ispravnih zahtjeva, veći od raspoloživog iznosa za dodjelu, Komisija za selekciju će formirati zbirnu listu svih formalno ispravnih korisnika/privrednih društava sa imenima zaposlenika, datumom sticanja prava na penziju i iznosom za uplatu po osnovu duga za PIO/MIO, poredanih hronološkim redosljedom od najstarijeg datuma penzionisanja. Na taj način će se izvršiti raspodjela raspoloživih sredstava sve do utroška istih bez obzira o kojem se privrednom društvu radi. Dakle, prednost ima zaposlenik sa ranijim datumom sticanja prava na penziju.

Odluka o izboru korisnika obavezno treba da sadrži naziv privrednog društva kome se dodjeljuju sredstva sa ukupnim iznosom odobrenih sredstava, ime i prezime zaposlenika, datum sticanja prava na penziju, period za koji se vrši uplata duga i iznos odobrenih sredstava, kao i ostale podatke koji se pokažu relevantnim za realizaciju Odluke.

Prava i obaveze ugovornih strana se definišu ugovorom koji se sklapa između Federalnog ministarstva energije, rudarstva i industrije (u daljem tekstu: Ministarstvo) sa jedne strane, i korisnika, sa druge strane.

Nakon potpisivanja ugovora Ministarstvo će dati nalog Trezoru Federacije BiH da izvrši uplatu odobrenih sredstava na račun Federalnog zavoda PIO/MIO.

**V. SREDSTVA PREDVIĐENA ZA DODJELU**

Sredstva za provođenje Ponovljenog javnog poziva utvrđena su Budžetom Federacije Bosne i Hercegovine za 2024. godinu, u razdjelu 17, ekonomski kod 6145, „Tekući transferi i drugi tekući rashodi - Subvencije privatnim preduzećima i poduzetnicima - za uvezivanje radnog staža“ u iznosu od 2.190.000,00 KM. Odlukom Vlade Federacije o izboru korisnika sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi- Subvencije privatnim poduzećima i poduzetnicima - za uvezivanje radnog staža“, po prvom Javnom pozivu, raspoređen je iznos od 260.906,53 KM („Službene novine Federacije BiH”, broj 97/24) tako da je ostalo neraspoređeno 1.929.093,47 KM. Internom preraspodjelom sredstava navedeni iznos je smanjen za 1.672.000,00 KM tako da je iznos predviđen za dodjelu po Ponovljenom javnom pozivu 257.093,47 KM.

Navedena sredstva su grant sredstva Ministarstva i dodjeljuju se po raspisanom Ponovljenom javnom pozivu.

Minimalan iznos sredstava koji se po Ponovljenom javnom pozivu može dodijeliti jednom privrednom društvu je 1.000,00 KM, a maksimalan iznos sredstava koji se može odobriti za jedno preduzeće nije limitiran.

**VI.TRAJANJE PONOVLJENOG JAVNOG POZIVA**

Ministarstvo će Ponovljeni javni poziv objaviti u „Službenim novinama Federacije BiH“ i na web stranici Federalnog ministarstva energije, rudarstva i industrije ([www.fmeri.gov.ba](http://www.fmeri.gov.ba)), a Obavijest o objavi Ponovljenog javnog poziva će biti objavljena u dnevnim novinama „Večernji list“.

Ponovljeni javni poziv ostaje otvoren 7 (sedam) dana od dana objave Ponovljenog javnog poziva na web stranici Ministarstva.

**VII. PROVOĐENJE PONOVLJENOG JAVNOG POZIVA**

Potencijalni korisnici sredstava, na Ponovljeni javni poziv trebaju dostaviti sljedeću dokumentaciju:

1. Zahtjev za dodjelu grant sredstava (na web stranici Ministarstva [www.fmeri.gov.ba](http://www.fmeri.gov.ba) ),
2. Spisak zaposlenika izdat od strane Federalnog zavoda PIO/MIO, koji sadrži i lični i matični broj osiguranika koji će, po bilo kojem osnovu, ostvariti uslove za odlazak u penziju do dana podnošenja zahtjeva za dodjelu sredstava, sa datumom sticanja prava na penziju, periodom za koji se vrši uplata duga i iznosom duga samo po osnovu PIO/MIO i koji su podnijeli zahtjev Federalnom zavodu za PIO/MIO za penzionisanje (dostaviti kopiju zahtjeva za penzionisanje).

Napomena:

Ukoliko u potvrdi Federalnog zavoda PIO/MIO bude navedeno da je potrebno za pojedine zaposlenike izvršiti dokup staža od strane Federalnog zavoda za zapošljavanje kako bi se ispunili uslovi za ostvarivanje prava za penzionisanje, to je uz ostalo potrebno da Korisnik sredstava Ministarstvu dostavi i akt Federalnog zavoda za zapošljavanje kojim se potvrđuje da će za te zaposlenike, navodeći ime i prezime, Federalni zavod za zapošljavanje izvršiti dokup staža, kako bi isti mogli ostvariti pravo na penziju, u skladu sa Programom i u skladu sa Zakonom o posredovanju u zapošljavanju i socijalnoj sigurnosti nezaposlenih osoba (“Službene novine Federacije BiH“, br. 41/01, 22/05 i 9/08)

1. Aktuelni izvod iz sudskog registra (original ne stariji od 30 dana),
2. Statut ili odluka/akt o osnivanju ( kopija i ne mora biti ovjereno),
3. Uvjerenje o poreznoj registraciji kod Porezne uprave – ID broj,
4. Uvjerenje o registraciji obveznika poreza na dodanu vrijednost – PDV broj,
5. Obavještenje nadležnog zavoda za statistiku o razvrstavanju prema glavnoj šifri djelatnosti po KD BiH 2010,
6. Lična karta i CIPS potvrda o prebivalištu lica ovlaštenog za zastupanje,
7. Izjavu, ovjerenu i potpisanu od strane odgovornog lica preduzeća, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ) i kojom se odgovorno lice obavezuje da će po odobrenju grant sredstava izvršiti uplatu sredstava po osnovu duga za ostale doprinose i to za zaposlenike za koje se traže grant sredstva,
8. Spisak zaposlenika iz matične evidencije aktivnih osiguranika, izdat od strane nadležne Porezne uprave ne stariji od 30 dana od dana podnošenja zahtjeva (min. 5 zaposlenika),osim za preduzeća u stečaju.

Svi traženi dokumenti trebaju biti originali ili ovjerene kopije (ovjera ne starija od 30 dana od dana podnošenja zahtjeva za dodjelu grant sredstava) osim dokumenata za koje je izričito navedeno u kojoj formi se dostavljaju.

Od privrednog društva koje je dostavilo zahtjev za dodjelu sredstava, može se zatražiti dodatna dokumentacija ili pojašnjenja u pisanoj formi.

Ministarstvo odlučuje o svim naknadnim zahtjevima korisnika za izmjenama usljed nastupanja neplaniranih okolnosti.

**VIII. PRIPREMA**

Zahtjev za dodjelu sredstava sa potrebnom dokumentacijom po Ponovljenom javnom pozivu, poredan po tačkama Ponovljenog javnog poziva od 1.-10., podnosi se Ministarstvu, potpisan od strane ovlaštenog lica.

Postupak dodjele grant sredstava sastoji se od sljedećih faza:

1. Zaprimanje zahtjeva, (Komisija za selekciju),
2. Administrativna provjera formalne ispravnosti dostavljenih zahtjeva (Komisija za selekciju),
3. Ocjenjivanje formalno ispravnih zahtjeva po Obrazcu 1. (Komisija za ocjenu),
4. Izrada Prijedloga odluke o izboru korisnika, pribavljanje relevantnih mišljenja na istu i slanje na Vladu Federacije BiH na razmatranje i usvajanje (Komisija za selekciju),
5. Potpisivanje Ugovora o dodjeli grant sredstava između Ministarstva i korisnika grant sredstava (Komisija za selekciju),
6. Kontrola „namjenskog“ korištenja dodijeljenih sredstava na način da će se od korisnika zatražiti pismeni dokaz Federalnog zavoda PIO/MIO kojim se dokazuje da su zaposlenici za koja su odobrena sredstva, nakon uplate istih, po bilo kojem osnovu ostvarili pravo na penziju, odnosno da su penzionisani (Komisija za kontrolu).

Sva potrebna i tražena dokumentacija iz tačke VII. Ponovljenog javnog poziva, dostavlja se preporučeno poštom ili lično u zapečaćenoj, neprovidnoj koverti na adresu: Federalno ministarstvo energije, rudarstva i industrije Mostar, Alekse Šantića b.b. 88 000 Mostar s naznakom: Ne otvarati – po Ponovljenom javnom pozivu za kandidovanje Programa utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima - za uvezivanje radnog staža“.

Na poleđini koverte obavezno navesti naziv podnositelja zahtjeva, adresu i kontakt telefon i ovjeriti pečatom.

Podnosilac zahtjeva može izmijeniti ili povući svoj zahtjev, a Ministarstvo mora o tome biti obavješteno u pisanoj formi. Izmjena ili povlačenje zahtjeva mora biti izvršena u skladu sa ovim poglavljem. Osim toga, na koverti u kojoj se nalazi obavještenje o izmjeni ili povlačenju zahtjeva treba pisati „IZMJENA ZAHTJEVA“ ili „POVLAČENJE ZAHTJEVA”.

Povrat dokumentacije se vrši isključivo na pismeni zahtjev podnosioca. Neblagovremene prijave neće biti uzete u razmatranje.

Detalji vezani za podnošenje zahtjeva, osim u Ponovljenom javnom pozivu, mogu se vidjeti u Programu i na službenoj web stranici Federalnog ministarstva energije, rudarstva i industrije: [www.fmeri.gov.ba](http://www.fmeri.gov.ba)

Pitanja u vezi sa Ponovljenim javnim pozivom mogu se slati putem e-pošte na sljedeću adresu:

[sektor.industrije@fmeri.gov.ba](mailto:sektor.industrije@fmeri.gov.ba)